กองทหารไทยบุกซื้อหุ้นสหรัฐ
ตั้งเป้าใน1ปีโกยกำไร10%บัวหลวงส่งกองทุน6เดือน
20 ส.ค. 2554

ตั้งเป้าใน1ปีโกยกำไร10%บัวหลวงส่งกองทุน6เดือน
บลจ.ทหารไทย ได้ฤกษ์ขายกองทุนใหม่ลงทุนหุ้นชั้นนำของสหรัฐ ตั้งเป้าผลตอบแทน 10% ภายใน 1 ปี มั่นใจสหรัฐฟื้น
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า บริษัทเปิดขายกองทุนเปิดทหารไทย ยูเอส ทริกเกอร์ ซึ่งมีนโยบายเน้นลงทุนในกองทุน BNP Paribas L1 Opportunities USA เพื่อสร้างผลตอบแทนจากการลงทุนในหุ้นของบริษัทที่จดทะเบียนจัดตั้งหรือประกอบกิจการในประเทศสหรัฐอเมริกา กำหนดเปิดขายครั้งแรก (ไอพีโอ) ระหว่างวันที่ 2331 พ.ค. 2554 มูลค่าโครงการ 2,000 ล้านบาท
กองทุนจะลงทุนในกองทุนหลักเฉลี่ยในรอบระยะเวลาบัญชีไม่น้อยกว่า 80% ของมูลค่าทรัพย์สินสุทธิของกองทุน โดยจะลงทุนในหน่วยลงทุนชนิด (Class I) ของกองทุนหลัก ซึ่งจัดตั้งขึ้นเพื่อรองรับผู้ลงทุนรายใหญ่ ซึ่งคิดค่าบริหารจัดการกองทุนที่ต่ำกว่าจึงเป็นประโยชน์แก่ผู้ลงทุน
นอกจากนี้ กองทุนจะรับซื้อหน่วยลงทุนโดยอัตโนมัติ เมื่อกองทุนมีมูลค่าหน่วยลงทุนมากกว่าหรือเท่ากับ 11.20 บาทต่อหน่วย ลงทุนภายใน 1 ปี หรือเติบโตประมาณ 10% ภายหลังหักค่าใช้จ่าย และกองทุนอาจจะเข้าทำสัญญาซื้อขายล่วงหน้า เพื่อป้องกันความเสี่ยงจากอัตราแลกเปลี่ยนเงินตราต่างประเทศตามดุลยพินิจผู้จัดการกองทุน 
“เราเล็งเห็นโอกาสของการฟื้นตัวทางเศรษฐกิจและศักยภาพการเติบโตของสหรัฐในระยะต่อไปข้างหน้า จากสำนักวิเคราะห์เศรษฐกิจต่างๆ ซึ่งเป็นไปในทิศทางที่ดี เช่น การปรับตัวเพิ่มขึ้นของจีดีพีและผลประกอบการของบริษัทจดทะเบียน การปรับตัวลดลงของอัตราการว่างงาน จึงเป็นโอกาสลงทุนในหุ้นสหรัฐ” นายสมจินต์ กล่าว
สำหรับกองทุนหลักหรือกองทุน BNP Paribas L1 Opportunities USA ที่บริษัทนำเสนอแก่ผู้ลงทุนได้ผ่านการคัดกรองจากทีมบริหารมืออาชีพของ บลจ.ทหารไทย ว่ามีศักยภาพในการเป็นหนึ่งในกองทุนหุ้นที่ลงทุนในสหรัฐอเมริกาที่ดีที่สุดและมีจุดเด่นคือการบริหารเชิงรุก โดยผู้จัดการกองทุนอาวุโสที่มีประสบการณ์มากกว่า 35 ปี ในตลาดการลงทุนระดับโลก มีผลการดำเนินการย้อนหลังที่ดี 
นอกจากนี้ ในเดือน มี.ค. 2554 กองทุนยังได้รับการจัดอันดับความน่าเชื่อถือในระดับ AA โดยสถาบันสแตนดาร์ด แอนด์ พัวร์ (เอสแอนด์พี) และระดับ 5 ดาว จากมอร์นิ่งสตาร์ 
ด้าน บลจ.บัวหลวง เปิดขายกองทุนรวมบัวหลวงตราสารหนี้ชนิดระบุวันครบกำหนด 9/11 ลงทุนในพันธบัตร เงินฝากหรือตราสารหนี้สถาบันการเงินทั้งในและต่างประเทศ เสนอขายครั้งเดียวระหว่างวันที่ 2331 พ.ค. 2554 ลงทุน 6 เดือน ประมาณการผลตอบแทน 2.75% ต่อปี